作者:李白
標題:鄴中贈王大
內容:一身竟無託，遠與孤蓬徵。千里失所依，複將落葉並。中途偶良朋，問我將何行。欲獻濟時策，此心誰見明。君王制六合，海塞無交兵。壯士伏草間，沉憂亂縱橫。飄飄不得意，昨發南都城。紫燕櫪下嘶，青萍匣中鳴。投軀寄天下，長嘯尋豪英。恥學琅琊人，龍蟠事躬耕。富貴吾自取，建功及春榮。我願執爾手，爾方達我情。相知同一己，豈惟弟與兄。抱子弄白雲，琴歌發清聲。臨別意難盡，各希存令名。